**Ar taisyklingas junginys „abipusiai naudinga“?**

Ne, prieveiksmis daromas tik iš būdvardžio abipusiškas, -a, t. y. su baigmeniu -iškai, taigi taisyklingas pasakymas – abipùsiškai (ne abipusiai) naudinga. Daugiau pavyzdžių: Archyvų medžiaga galėtų būti naudojama ir kitais abipusiškai (ne abipusiai) suderintais atvejais. Kompensuos padarytus nuostolius pagal abipusiškai (ne abipusiai) priimtinus susitarimus. Panašia reikšme vartojamas ir pasakymas abiem pusėms: Ieškosime abipusiškai // abiem pusėms (geriau abiem šalims) naudingų sąlygų (žr. „Kanceliarinės kalbos patarimus“, Vilnius, 2002, p. 13).

Būdvardis abipusis, -ė taip pat vartojamas reikšme „abiejų vienas kitam rodomas, reiškiamas, atliekamas, tarpusavis“, pvz., abipusis nuoširdumas, abipusė nauda (žr. „Bendrinės lietuvių kalbs žodyną“, „Dabartinės lietuvių kalbos žodyną“).

Tas pats pasakytina apie vienpusis, -ė, bet vienpusiškai (iš vienpusiškas, -a), vienašalis, -ė, bet vienašališkai (iš vienašališkas, -a) ir pan.

Valstybinės lietuvių kalbos komisijos informacija

<https://www.vlkk.lt/konsultacijos/7833-abipusiai-abipusiskai>